आंध्र प्रदेश में सामने आए कोरोना वायरस के 21,320 नये मामले, 98 और संक्रमितों की मौत
आंध्र प्रदेश में मंगलवार को कोरोना वायरस संक्रमण के 21,000 से अधिक मामले सामने आये जबकि लगभग इतने ही मरीज संक्रमण मुक्त हुये । प्रदेश में मंगलवार को महामारी के कारण 98 लोगों की मौत हो गयी।
अमरावती: आंध्र प्रदेश में मंगलवार को कोरोना वायरस संक्रमण के 21,000 से अधिक मामले सामने आये जबकि लगभग इतने ही मरीज संक्रमण मुक्त हुये । प्रदेश में मंगलवार को महामारी के कारण 98 लोगों की मौत हो गयी। प्रदेश के स्वास्थ्य विभाग की ओर से जारी ताजा बुलेटिन में कहा गया है कि सुबह नौ बजे समाप्त हुये 24 घंटे में 91,253 नमूनों की जांच की गयी और 23.36 फीसदी संक्रमण दर के साथ प्रदेश में संक्रमण के 21,320 नये मामले सामने आये। बुलेटिन में कहा गया है कि इसी अवधि में प्रदेश में 21,274 कोरोना संक्रमित संक्रमण मुक्त हुये हैं। इसमें कहा गया है कि प्रदेश में अब तक संक्रमितों की संख्या बढ़ कर 14,75,372 हो गयी है जिनमें से 12,54,291 संक्रमण मुक्त हो चुके हैं। बुलेटिन के अनुसार प्रदेश में मरने वालों की संख्या बढ़ कर 9,580 हो गयी है। आंकड़ों में कहा गया है कि प्रदेश में उपचाराधीन मामलों की संख्या 2,11,501 हो गयी है।वहीं, राज्य में म्यूकोरमाइकोसिस (ब्लैक फंगस) के अब तक कुल नौ मामले सामने आए हैं। हालांकि, इसके चलते किसी की मौत नहीं हुई है। प्रधान सचिव (स्वास्थ्य) अनिल कुमार सिंघल ने यह जानकारी दी। सिंघल ने प्रेस वार्ता के दौरान कहा कि सभी अस्पतालों के चिकित्सा अधीक्षकों को म्यूकोरमाइकोसिस के सामने आए मामलों का विस्तृत विवरण भेजने को कहा गया है। उन्होंने कहा, ''म्यूकोरमाइकोसिस के मामलों को लेकर घबराहट की स्थिति है, हमने राज्य में इसकी उपचार सुविधाओं का आकलन करने के लिए हालात की समीक्षा की है। राज्य के सभी अस्पतालों में इन मामलों से निपटने की सुविधाएं उपलब्ध हैं।'' प्रधान सचिव ने कहा कि इस नयी बीमारी को आरोग्य श्री स्वास्थ्य बीमा योजना के तहत लाया जाएगा ताकि पीड़ित व्यक्ति पैनल में आने वाले निजी अस्पतालों में भी निशुल्क उपचार का लाभ उठा सकें।ये भी पढ़ें